Зарафшон (ғӯруқ)

«Зарафшон» — ғӯруқ. Соли 1976 бо Қарори Шӯрои Вазирони ҶШС Тоҷикистон дар қисми ғарбии Тоҷикистон, дар поиноби рӯди Зарафшон ташкил карда шудааст, ки аз шаҳраки Сӯҷина то шаҳраки Майкаттаи шаҳри Панҷакент тӯл мекашад. Қисми бештари ғӯруқ ба ҳудуди Ҷумҳурии Ӯзбекистон рост меояд. 

 Табиат 
Баландиаш аз с. б. 890—980 м, масоҳаташ 2,38 ҳазор га. «Зарафшон» бо мақсади ҳифзи саршумори тазарви зарафшонӣ (Phasianus colchicus zerafshanicus Tarn.) ташкил карда шудааст. «Зарафшон» ғӯруқи табиии давлатӣ буда, дар ҳудуди он фаъолияти хоҷагидорӣ манъ карда шудааст. Олами набототи «Зарафшон», ки миёни мавзеи наздикӯҳии қаторкӯҳҳои Туркистон ва Зарафшон ҷой гирифтааст, назаррабост. Дар ҳудуди «Зарафшон» д. Зарафшон ба шохобҳо тақсим шуда, ҷазирачаҳои хурд-хурди сердолу дарахт (буттазорҳои зичи ангат, санҷид ва ғ.)-ро ба вуҷуд меорад. Қисми бештари масоҳати ғӯруқро туғайзор ташкил мекунад. Олами ҳайвоноти «Зарафшон» асосан аз тазарви зарафшонӣ иборат аст. Саршумори он тақр. ба 100 сар мерасад. Солҳои пеш ба Зарафшон чанд сар холгул оварда шуда буд, вале феълан онҳо ба ҳаддӣ нестӣ расидаанд. Дар назар аст, ки парвариши холгул дар «Зарафшон» аз нав ба роҳ монда шавад. «Зарафшон» аз гӯшаҳои зебоманзари табиати ҷумҳурӣ буда, барои ҳифзи ландшафт ва ҳайвоноти нодир, бахусус тазарв муҳим аст.

 Эзоҳ 

 Адабиёт 


Гурӯҳ:Ноҳияи Панҷакент